  Виталий Пронин Котькуд адямилэн аслыз гинэ тупась кушем нимыз вань. Сое сётэ калык, адямилэсь сямъёссэ чакласа. Одӥгез сыӵе ним гуртамы - Кенӟали. Та выжыысь туннэ тужгес пересез - 81 аресъем Кенӟали Одотья апай (Баймурзина Авдотья Васильевна).- Пичи дыръям Марья песянае вералляз вал та ним потэм сярысь. Песятаезлэн Вася дядяез туж чырткем вылэм котьмалы но. Кенӟали кадь выриськод, шуиллям сое гуртоос. Тӥни со дырысен таӵе нимын улӥськом.Одотьяпайлэн верамезъя, Васялэн семьяяз бӧрсьысь бӧрсе вордскизы куать пиос. Гуртын улон соку музъем ужен возиськиз, нылпиос пичиысен ужаны дышизы, гырон-кизён муосын дэмен тыршизы. Жадёнлы сётскытэк, секытъёслэсь куасалскытэк тыршыса, Васялэн кенӟали сямыз пиосызлы но пыӵаз.Вася ӵуказе ужез сярысь ӝыт ик малпаське вал. Нылпиосыз гур вылын кӧло ни, нош со чагтыл пиштэмъя ялан кыштыртэ на. Сиес тӥрлык тупатъя, кут кута... Йырзэ миндэр вылэ понылыса вуиз, оло, ӧз - гурт сайказ, бусые дыртоно.Уж дурын аръёслэсь питырамзэс шӧдыны ик уг луы. Кытӥ-мар пиос быдэ вуизы, яна потылӥзы. Кенӟали Васялэн юртэз вашкала дырысен Пинняшур нимо нюк дурын пукиз бере, пиосыз но со нюк кузя ик чуренак интыяськизы.Пиоссэ кышноян ужез но Кенӟали визьмо лэсьтӥз, вашкалаослэн сямзыя: вир, пе, пӧртэм калыкъёсын мед сураськоз, озьы выль пушъетъёс юн луо. Ачиз та гуртэ Венья палась вуэмын бере, Олексанлы кышно вайиз Аксакысь ик Эгра выжыысь, Лёвонькейлы - Омга выжыысь, Китоклы - Бигра семьяысь. Одойлы кельшытӥз Кечолысь Пельга нылэз, Олексейлы - Бӧдья-Пуроысь Можга мусокез. Кышнооссы шоры вазиськыны косэм выжы нимзыя, ныл нимзэс вератэк - семьяысьтызы шудзы, пе, медаз пегӟы, бызем-басьтэмъёслэн кусыпсы медаз ышы.Кенӟали, пиосыз будыку ай, 5-6 вал вордылӥз, пиосызлэн лыдзыя. Дэмен ужаса, трос ю-нянь басьтэ вал. Чабейзэ Сарапулэ нуллӥз, сое зарниен вошъяз. Огырчи базарын бун гозыос, чечы вузаз. Озьы поттэм зарниез тырмиз пиосызлы йыг-йыг юртъеръёс пуктыны, аран-кутсан машинаос басьтыны.Кенӟалилэсь бусьтыр улонзэ колхоз кылдон вакытъёс уретӥзы. Но солэн пушъетъёсыз ужаса улыны дышемын бере, ӧз пашме. Уж ке вань, улон но азьлань.1930-тӥ аръёсы та выжыысь потэмъёс ваньзы Пчельниковъёс луизы. Нош колхозын, ужам трудоденьзэс люкыку, сураськылӥзы. Пчельников Васяос куинь коркан вал. Соин Лёвонькейлэн пиез Леонтьев кариськиз. Олексанлэн вордос пиез вордскем фамилизэ гожтытӥз - Баймурзин. Киток Вася кылиз аслаз фамилиеныз.Выль улонын ваньзы таос калыклэсь висъяськытэк улӥзы. Быдэс гуртэн шуг-секытъёсты, адӟонъёсты огкадь люкизы.Кенӟали улонысь кошкиз, нылпиосыз сярысь сюлмаськыса: кылем зарнизэ соослы сӥзиз. Солэн куке но пазьгем кидысэз емышъёс али но сётэ. Выжыосыз уло но тыршо Ижын но Пургалан, Кечолын но Киясаын, Аксакшурын. Аксаке бертыло куное Киток доры, Куторе, Олексей Паша доры Кенӟалие шуыса.Валерий Баймурзин. Пичи Пурга ёрос, Аксакшур гурт. Теги: ПичиПурга  